Linda Eide

Linda Eide (født 10. februar 1969 på Voss) er en norsk journalist, forfatter og programleder.Eide er født og oppvokst på Voss, men har siden 1996 bodd i Bergen. Hun er kjent for sin bruk av vossedialekten i radio og fjernsyn, og har mottatt en rekke språkpriser. Etter avgangseksamen ved Voss videregående skole gjennomførte Eide journalist-utdannelse ved Norsk journalisthøgskole i Oslo (1990).


== Karriere ==
Eide har arbeidet som nyhetsjournalist, kulturjournalist, kåsør og programskaper. Hun har utgitt bøker i ulike sjangrer, fra dikt til lærebok i radio- og lydjournalistikk, og skrevet og fremført flere sceneshow.


=== Norsk attraksjon (2007–2012) ===
I 2007 hadde hun premiere på TV-serien Norsk attraksjon, der hun reiste rundt i Norge og introduserte seerne for attraksjoner man ikke finner i guideboken. Fra 2007 til 2012 ble det produsert tre sesonger av denne serien. For serien ble hun kåret til beste kvinnelige programleder under Gullruten 2012.


=== Oppdrag Mottro – bok (2012) og sceneshow (2018) ===
I 2012 ga Eide ut boken Oppdrag Mottro, som var utformet som en samling utskrifter av telefonsamtaler mellom henne og hennes mor; «mottro» er vossamål for «mor(en min)». Gjennom disse telefonsamtalene utforsker Eide morens liv opp gjennom 1950-, 1960- og 1970-årene. For denne utgivelsen ble hun tildelt Melsom-prisen, som etter statuttene gis til en bok som er skrevet på nynorsk og som «etter sitt innhold kan egne sig til folkelesning og masseutbredelse». Boken har blitt oversatt til engelsk.Høsten 2018 hadde Eide premiere Det Vestnorske Teatret i Bergen på en teaterforestilling bygget over hennes egen bok. Også teaterforestillingen hadde tittelen Oppdrag Mottro.


=== 200 år på 2 timer (2014) ===
I 2014 satte Linda Eide opp forestillingen 200 år på 2 timer sammen med pianist og komiker Sjur Hjeltnes. Dette var en presentasjon av Norges historie i anledning Grunnlovsjubileet. Forestillingen ble senere vist på NRK1 under tittelen Historisk moro. Duoen fremførte senere en forkortet versjon på forskjellige teatre rundt om i landet.


=== Smæsj (2015) ===
I 2015 hadde serien Smæsj premiere. Dette var en kulturhistorisk dokumentarserie som fortalte historien til ulike idretter, fra fotball til synkronsvømming. Mange av innslagene hun laget til serien var fra USA, Storbritannia og Tyskland.


=== Eides språksjov (2017–) ===
I 2017 ble programrekken Eides språksjov lansert på NRK1. Formatet var et talkshow ledet av Eide, sammen med professor Gunnstein Akselberg og pianist Sjur Hjeltnes som faste deltagere. I hvert program var det korte sekvenser med en gjest som kunne belyse et utvalgt språklig fenomen, samt noen innslag med Halvor Folgerø. Bakgrunnen for Eides språksjov var en serie scene-arrangementer i regi av Litteraturhuset i Bergen, der Eide, Akselberg og Hjeltnes i flere år oppførte Ut med språket. TV-programmet ble svært populært, og den første sesongen ble fulgt opp av en ny året etter. Det har vært ny sesong av programmet hvert år, per 2022.


=== Melodi Grand Jazz (2018) ===

I 2018 skrev hun den musikalske forestillingen Melodi Grand Jazz til Vossa Jazz. Den omhandler jazzmusikken som i årenes løp har vært med på å prege Melodi Grand Prix og Eurovision Song Contest.


== Priser og utmerkelser ==
Prix Radio 1997 og 1998 for beste reportasje
Gullruten for beste tv-reportasje 1997
Homofrydprisen 2001
Gullparaplyen 2005 fra Bergen Journalistlags for V-dokumentaren Døden bak styret
Kulturdepartementet sin nynorskpris for journalistar 2006
Den store sykkelprisen fra syklistenes landsforbund 2008
Gullruten 2012 i klassen beste kvinnelige programleder for Norsk attraksjon
Målprisen 2013 fra Noregs Mållag
Melsom-prisen 2013 fra Det Norske Samlaget for boka Oppdrag Mottro
Årets Hordalending 2018 – Hordaland fylkeskommune
Storegutprisen 2019
Riksmålsforbundets språkgledepris 2020Språk- og dialektpriser fra Noregs Mållag, Noregs Målungdom, og Hordaland Mållag


== Bibliografi ==
2000 - Då gamlemor baka seg i hel: moderne skillingsdikt NRK P1 (ISBN 8241902654)
2003 - Kvardagstraume i utval (ISBN 9788252162110)
2004 - Radioradio: lyd i journalistikk (ISBN 9788252161618) sammen med Lars Nyre
2009 - Norsk attraksjon: guiden til det du ikkje finn i guideboka (ISBN 9788281783089) sammen med Kristin Helgeland Hauge
2012 - Oppdrag Mottro. Jakta på gamle dager (ISBN 978-82-430-0708-6)
2012 - Norske Smakar sammen med Hanne Frosta
2015 - Lydjournalistikk - innføring i radio og podkasting sammen med Jørgen Warvik Lyngvær og Lars Nyre


== Referanser ==


== Eksterne lenker ==
(en) Linda Eide – kategori av bilder, video eller lyd på Commons 
(en) Linda Eide på Internet Movie Database 
(en) Linda Eide hos The Movie Database